דרדוויל (סדרת טלוויזיה)

תקציר עלילה

מאט מורדוק הוא עורך דין עיוור בשעות היום, אשר משתמש ביתר חושיו המחודדים כדי להילחם בפשע בשעות הלילה בשכונת הלז קיטשן שבניו יורק. בילדותו, מאט נחשף לחומר כימי לאחר שהיה מעורב בתאונה עם משאית שהובילה חומר זה. כתוצאה מכך, מאט התעוור אך יתר חושיו התפתחו כדי לפצות על חיסרון זה. בצעירותו הוא התייתם מאביו, מתאגרף שנרצח על ידי מאפיונרים לאחר שקיבל תשלום למכור קרב, אך ניצח בו כי לא רצה לאכזב את בנו.
בבגרותו, מאט קיבל הכשרה מיוחדת מאמן לחימה עיוור בשם סטיק כדי להתגבר על מגבלותיו. בשנים שלאחר מכן הוא למד משפטים ולבסוף פתח יחד עם חברו פוגי משרד עורכי דין על טהרת הערכים של עזרה לזולת. עם זאת, בשל חוסר אמונו במערכת המשפט, מאט בחר ללבוש מסכה בלילות ולרדוף אחרי פושעים מקריים או כאלה שהוא לא הצליח להרשיע בבית המשפט. את עיקר מאבקו בפשע הוא מנהל בשכונה בה גדל, שנחשבת למקום בעייתי. במהלך מלחמתו בפשע, מאט מתוודע לקיומה של אימפריית פשע בניהולו של וילסון פיסק, המכונה קינגפין, שעורך עסקים עם המאפיה הרוסית והיאקוזה היפנית. ארגון נוסף שמאט נתקל בו במלחמתו בפשע הוא מסדר "היד" היפני, שמשתף פעולה עם וילסון פיסק ומהווה אתגר גדול במלחמה שמנהל מאט מורדוק נגד הקינגפין.

עונה 1 (פרקים 1–13)

לאחר אירועי הסרט "הנוקמים", ארגוני פשע רבים מנצלים את מצבה העגום של שכונת הלז קיטשן בניו-יורק. מאט מורדוק, עו"ד שגר בשכונה ובה גדל, עבר בילדותו תאונה שכתוצאה ממנה התעוור, אך חושיו האחרים התחדדו לרמה על-אנושית, וכעת הוא עוטה מסיכה ומשתמש ביכולותיו כדי להילחם בפשע. פוגי נלסון, חברו ללימודים איתו פתח משרד עו"ד, אינו יודע על כך דבר.
הלקוחה הראשונה של מאט ופוגי היא קארן פייג', מזכירה בחברת הבנייה "יוניון אלייד" שהופללה ברצח עמית לעבודה לאחר שגילתה מעילה בקרנות פנסיה. הם מצליחים למנוע ממנה להישפט, ומאט אף מציל אותה ממתנקש כשהוא תחת המסיכה. לבסוף הם חושפים את הפרשה בעזרת העיתונאי בן יוריק. אסירת תודה, קארן מציעה למאט ופוגי לגמול להם בכך שתעבוד כמזכירה במשרדם.
אדם בשם ג'יימס ווסלי דואג להסתיר את מעורבות מעסיקו בפרשה, ושולח את אנשי המאפיה הרוסית לטפל באיום אותו הוא מכנה "האיש בשחור". הם חוטפים ילד במטרה לפתות את מאט להצילו ולטמון לו מלכודת.
מאט מנסה להציל את הילד אך נכשל ונפגע קשות. אחות בשם קלייר טמפל מוצאת אותו בפח אשפה ליד בניין מגוריה, אוספת אותו לביתה ומטפלת בפצעיו. היא נחשפת לעובדת היותו עיוור וכן לכישוריו האחרים, אך הוא מסרב למסור לה את שמו. היא מחפה עליו כאשר איש המאפיה הרוסית מחפש אחריו בבניין, אך מאט מבין שהוא לא מאמין לה. הוא נאבק בו, מביס אותו, ומוציא ממנו את המיקום בו מוחזק הילד. לאחר מכן הוא מגיע למקום, מביס את השומרים ומציל את הילד.
ווסלי לומד על הקשר בין מאט ופוגי לבין קארן ומעורבותם בפרשיית יוניון אלייד. הוא מציע לשכור את שירותיהם כדי להגן על רוצח בבית-המשפט, וכך לשלם להם סכום גדול של כסף ולקנות את שתיקתם. מאט מסכים לקבל את ההצעה, מכיוון שהוא מעוניין לדעת מי הוא מעסיקו של ווסלי. לאחר שהפושע מזוכה, מאט מתעמת איתו כשהוא עוטה את המסיכה. הרוצח חושף ששם המעסיק הוא וילסון פיסק, ואז מתאבד כדי לא להתמודד עם העונש שהוא צפוי לקבל.
במקביל, יוניון אלייד קונה את שתיקתה של קארן, אך היא מפרה את ההסכם ומספרת פרטים נוספים לבן יוריק - אשר הוא עצמו מתוסכל מכך שהעורך שלו מונע ממנו לכתוב כתבות תחקיר נוקבות כפי שהיה רוצה.
בעקבות כישלונם להתמודד עם מאט, פיסק שולח את ווסלי להציע לרוסים עזרה. הרוסים נפגעים מההצעה ומחליטים לטפל במאט אחת ולתמיד. הם חוטפים את קלייר ומנסים להוציא ממנה את שמו של מאט, אך מאט מגיע למקום, מביס אותם ומציל את קלייר. לאחר מכן מחליטים ולדימיר ואנטולי, האחים העומדים בראש המאפיה, לקבל את הצעתו של פיסק. אנטולי הולך להודיע זאת אישית לפיסק, ובכך מפריע לו בארוחת ערב רומנטית עם אוצרת גלריה בשם ונסה מריאנה. הדבר מכעיס מאוד את פיסק, שמאוחר יותר תוקף את אנטולי באלימות ולבסוף עורף את ראשו. לאחר מכן הוא שולח את גופתו בחזרה לולדימיר.
אישה מבוגרת בשם אלינה קרדנס פונה למאט ופוגי בבקשת עזרה. ארמנד טאלי, איש העסקים שבבעלותו הבניין בו היא מתגוררת, מעוניין להמיר את ייעודו ולכן מנסה לפנות את דייריו. לאחר שסירבה להתפנות, הגיעו אנשים והרסו את דירתה. במהלך חיפוש מידע על טאלי, מאט מגיע לתחנת משטרה, שם הוא מגלה צמד בלשים מושחתים. הוא מתעמת עם אחד מהם תחת המסיכה, ומשתמש בטלפון שלו כדי למצוא את ולדימיר.
במקביל, פיסק נפגש עם כמה מבעלי בריתו, מסביר להם את המצב ומבקש טובה ממאדאם גאו, מנהיגת המאפיה הסינית. הוא דואג שולדימיר יגלה שהוא זה שהרג את אנטולי, וכאשר הרוסים מתאספים כדי להתכונן למלחמה כוללת נגד פיסק, מגיע אחד מאנשיה של גאו למקום ומבצע פיגוע התאבדות. ולדימיר שורד את הפיגוע ומנסה להימלט, מאט תופס אותו, ואז השוטרים תופסים את שניהם. לפקודתו של פיסק, הם מנסים לחסל את ולדימיר. מאט מנטרל אותם ולוקח את ולדימיר למחסן נטוש, שם הוא מנסה לקבל ממנו מידע לגבי פיסק, כאשר במקביל כוח משטרה גדול מקיף את הבניין. צמד הבלשים המושחתים לוקחים פיקוד, ומתאפשר לפיסק ליצור קשר עם מאט באמצעות מכשיר קשר. פיסק מסביר לו שהמטרה של מעשיו היא תיקון מצבה של העיר ולכן הוא מעריך את פעולותיו של מאט, אף על פי שהן מפריעות לתוכניותיו. לאחר מכן הוא מורה לצלף לירות בחלק מהשוטרים כדי להפליל את מאט. ולדימיר מבין שמאט הוא יריבו של פיסק ועוזר לו כדי לנקום את מות אחיו. הוא נותן לו מידע על לילנד אאוסלי, רואה החשבון של פיסק, ואז מקריב את חייו בעימות עם השוטרים שפרצו לבניין כדי לאפשר למאט להימלט.
מאט מאתר את אאולסלי, אך תוכניותיו נקטעות כאשר אדם מבוגר מגיע למקום. הזקן מתגלה כאדם בשם סטיק, המנטור של מאט שלימד אותו להשתמש ביכולותיו ואימן אותו כשהיה ילד, ואז נטש אותו כשמאט החל לפתח קשר רגשי כלפיו. סטיק מספר לו שהיפנים מביאים לניו-יורק נשק שנקרא "בלק סקיי" (שמיים שחורים/הרקיע השחור) ומבקש את עזרתו בהשמדת הנשק. מאט מסכים, בתנאי שלא יהרגו אף אחד. סטיק נענה לתנאי, אך כשהם מיירטים את משלוח הנשק, מתברר שבלק סקיי הוא ילד קטן, וסטיק הורג אותו. מאט מתעמת עם סטיק בעקבות כך, ולאחר קרב ביניהם סטיק עוזב.
בינתיים, יוריק ממשיך לעבוד על חשיפת השחיתות ביוניון אלייד בעקבות המידע של קארן, והוא מבקש ממנה הוכחה. קארן חוקרת את העניין, ואנשיו של טאלי מתעמתים איתה ברחוב. פוגי תוקף אותם ועוזר לה להימלט, וכך נחשף לחקירתם שלה ושל יוריק. לאחר מכן הוא וקארן מצרפים גם את מאט לסוד העניינים. מאט מסכים לעזור, ומוציא עוד מידע על פיסק מאחד הבלשים המושחתים שנפצעו במהלך המצור על המחסן הנטוש.
אאולסלי והיפנים מספרים לפיסק על צרותיהם עם "האיש בשחור", ומאדאם גאו מזהירה אותו להשתלט על העניינים אם הוא רוצה לשמור על מעמדו. פיסק כועס מאוד ומתנחם בזרועותיה של ונסה. הוא נפתח בפניה ומספר לה כיצד רצח את אביו, שנהג להכות את אימו, והיא משכנעת אותו לפרסם בציבור את כוונותיו להציל את העיר. הוא עושה זאת, ובכך נהפך המידע שמאט אסף ויוריק התכוון לפרסם ללא רלוונטי.
פיסק מבצע עסקה עם נובו, ראש המאפיה היפנית בעיר. נובו יקבל גוש בניינים מסוים בתמורה לאדם מומחה שיטפל בבעיית "האיש בשחור". אחד הבניינים בגוש הוא הבניין בו מתגוררת אלינה קרדנס. כאשר היא נרצחת בידי מסומם, מאט מבין שפיסק עומד מאחורי הרצח, ומאתר אותו במחסן נטוש. שם מתעמת איתו המומחה, שהוא נובו עצמו. מאט מצליח להביס את נובו בקרב שבסופו נובו עולה באש ונשרף למוות. בעוד מאט פצוע מהקרב, פיסק נכנס לחדר ומכה אותו נמרצות. מאט בורח בקושי, מגיע לדירתו ומתמוטט מול עיניו של פוגי כשהוא לבוש במסיכה.
כאשר מאט מתעורר, הוא מגלה שקלייר טיפלה בו בזמן שלא היה בהכרה. פוגי הפגוע כועס עליו על שהסתיר ממנו את יכולותיו ומעשיו, ומאט מספר לו הכל. הוא מפרט כיצד החל להילחם בפשע כאשר שמע באמצעות שמיעתו המחודדת אב שאונס את ביתו, אך לא הצליח להביאו לצדק באמצעים חוקיים, ונאלץ לעטות מסיכה ולתקוף אותו. פוגי לא מצליח להתגבר על העלבון ועוזב.
יוריק נתקל בקשיים לשלם על אשפוז אשתו החולה, ולכן מקבל הצעת קידום לתפקיד עורך, ומוותר על כתבת התחקיר. קארן מנסה לשנות את דעתו ולוקחת אותו לבית הורים, שם מצאה את אמו של פיסק. הם נפגשים איתה והיא מספרת להם שבנה הרג את אביו.
פיסק עורך אירוע התרמה למען פצועי הפיצוץ מפיגוע ההתאבדות, ובמהלכו מורעלים רבים מהאורחים, ביניהם ונסה. הם ממהרים לבית-החולים, שם הוא לא מש ממיטתה, ולכן ווסלי עונה לטלפון כאשר אמו של פיסק מתקשרת. היא מספרת לו על הביקור של קארן ויוריק, והוא מחליט לטפל בעניין מבלי ליידע את פיסק. הוא חוטף את קארן ומאיים עליה באקדח שלא תחשוף את שגילתה. כאשר הטלפון שלו מצלצל ודעתו מוסחת, קארן חוטפת את האקדח ויורה בו למוות.
מאט מאתר את האדם המעצב חליפות שריון עבור פיסק - המכונאי מלווין פוטר, אשר פיסק מאיים לפגוע באשתו - ומשכנע אותו להכין לו חליפה משוריינת משלו. מאוחר יותר הוא מאתר את בסיס פעילות ההרואין של גאו ומפרק אותו, כאשר גאו נאבקת בו ונמלטת.
קארן משכנעת את יוריק לכתוב את הכתבה על פיסק, אך עורך העיתון שלו מסרב לפרסם אותה. יוריק מאשים אותו שהוא עובד של פיסק, ומיד מפוטר. הוא מחליט לפתוח בלוג ולפרסם את הסיפור שם. פיסק לומד מהחפרפרת האמיתית שלו במערכת שיוריק ביקר את אימו, והוא מגיע לביתו ורוצח אותו.
מאוחר יותר פיסק מגלה שגאו ואאולסלי יזמו את ההרעלה, בניסיון להרוג את ונסה מאחר שהיא היוותה הסחת דעת עבורו. אאולסלי מחזיק את אחד הבלשים המושחתים כביטוח ומנסה לסחוט את פיסק, אך פיסק משליך אותו לפיר מעלית והורג אותו.
מאט ופוגי משלימים, ומתחילים לבנות תיק נגד פיסק. מאט עוטה את המסיכה, מחלץ את הבלש שאאולסלי החזיק ומשכנע אותו להעיד. בעקבות זאת פיסק נעצר, אך בורח. מאט תופס אותו כשהוא לובש את חליפתו החדשה, מנצח אותו בקרב ומשאיר אותו לשוטרים. בדיווחים על המקרה, כלי התקשורת מכנים אותו "דרדוויל".

עונה 2 (פרקים 1–13)

בעקבות הופעתו של "המעניש", לוחם צדק הרוצח בברוטליות חברי כנופיות פשע במנהטן, מאט מרדוק מתמודד עם שאלות מוסריות לגבי פעילותו כדרדוויל. במקביל, אהובתו לשעבר אלקטרה נאצ'יוס חוזרת לחייו, וגוררת אותו למאבק נוסף בארגון "היד" המסתורי. עיסוקיו גורמים לו להזניח את חבריו פוגי נלסון וקארן פייג', מה שמעמיד בסימן שאלה את עתיד משרד עוה"ד והחברות ביניהם.

תאריך שידור

בינואר 2015 שחררו מארוול פרומו המציג את לוגו הדמות, וחשף רשמית את תאריך שידור הפרק הראשון - 10 באפריל 2015, ובפברואר פורסם הטריילר הרשמי של הסדרה. ובפברואר 2016 פורסם הטריילר הרשמי לעונה השנייה בה בנוסף יופיעו גם דמויותיהם של המעניש ואלקטרה.
ב-10 באפריל 2015 עלו לנטפליקס כל 13 הפרקים של העונה הראשונה.
ב-18 במרץ 2016 עלו לנטפליקס גם כל 13 פרקי העונה השנייה.

פרסים והוקרה

צ'ארלי קוקס, המגלם את דמותו של מאט מורדוק/דרדוויל, זכה בשנת 2015 בפרס הוקרה מאת הקרן האמריקאית ללקויות ראייה ע"ש הלן קלר על תפקידו בסדרה.
הסדרה עצמה קיבלה מספר מועמדויות לפרסים, בהם פרס אמי, פרס גילדת שחקני המסך ופרסי אמפייר, ואף זכתה בפרס סאטורן בקטגוריית סדרת המדיה החדשה הטובה ביותר לשנת 2016.